ผบห. NER ทยอยเก็บหุ้นต่อเนื่อง ย้ำความเชื่อมั่นรายได้ปี 63 โตเข้าเข้า 2.1 หมื่นลบ.
ผบห. NER ทยอยเก็บหุ้นต่อเนื่อง ย้ำความเชื่อมั่นรายได้ปี 63 โตเข้าเข้า 2.1 หมื่นลบ.
13 มี.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รายงานว่า นายชูวิทย์ จึงธนสมบูรณ์ เข้าไปซื้อหุ้น บริษัท นอร์ทอีส รับเบอร์ จำกัด (มหาชน) หรือ NER เมื่อวันที่ 12 มีนาคม 2563 จำนวน 5 แสนหุ้น ที่ราคา 2.00 บาท/หุ้น จำนวน 5 แสนหุ้น ที่ราคา 1.9965 บาทต่อหุ้น และจำนวน 149,600 หุ้นที่ราคา 1.99 บาทต่อหุ้น นายเทพกุล พูลลาภ จำนวน 1 ล้านหุ้นที่ราคา 2.03 บาทต่อหุ้น และนายศักดิ์ชัย จงสถาพงษ์พันธ์  จำนวน 1 แสนหุ้นที่ราคา 2 บาท
โดยหุ้น NER วันที่ 12 มี.ค. ราคาหุ้นปิดตลาดที่ 1.99 บาท ปรับลด 8.72% หรือลดลง 0.19 บาท ด้วยมูลค่าซื้อขาย 44.496 ล้านบาท คาดว่าสาเหตุที่ราคาหุ้นปรับตัวลดลงเนื่องจากจากสถานการณ์การแพร่ระบาดของโรคจากเชื้อไวรัสโคโรนาสายพันธุ์ใหม่ 2019 (โควิด-19) ที่ขยายวงกว้างกว่า 100 ประเทศทั่วโลก
ด้านนายชูวิทย์ จึงธนสมบูรณ์ ประธานเจ้าหน้าที่บริหาร NER ยืนยันว่า บริษัทไม่มีนโยบายขายหุ้นในส่วนของครอบครัวออกมาแน่นอน โดยหากนักลงทุนรายใหญ่ทั้งที่เป็นนักลงทุนสถาบันต่างประเทศละบริษัทประกันภัยในประเทศมีความสนใจก็ขอให้เข้าไปซื้อผ่านกระดานตลาดหลักทรัพย์ฯ
ขณะเดียวกันกรรมการบริษัทก็ได้เข้าไปทยอยเก็บหุ้นบริษัทเพิ่มเติมเพราะมองเห็นถึงอัพไซด์ของผลประกอบการที่กำลังจะเติบโตต่อเนื่อง
พร้อมกันนี้ มองภาพรวมผลการดำเนินงานปี 2563 มีแนวโน้มขยายตัวดีต่อเนื่อง ตั้งเป้ารายได้จากการขายรวมเติบโตแตะ 21,000 ล้านบาท ตามปริมาณความต้องการของตลาดโลก ซึ่งขณะนี้บริษัทได้รับคำสั่งซื้อล่วงหน้าและมีลูกค้ารายใหม่เพิ่มขึ้น โดยในช่วงไตรมาส 2 จะเปิดทำการโรงงานแห่งใหม่ กำลังการผลิต 1.76 แสนตัน พร้อมเดินหน้าขยายโรงไฟฟ้าชีวภาพ
โดยในช่วงไตรมาส 3 จะเริ่มขายไฟเฟสแรกจำนวน 4.3 เมกะวัตต์ (MW) ให้โครงการโรงไฟฟ้าชุมชน ควบคู่ไปกับการทำตลาดแผ่นปูรองนอนสัตว์อย่างเต็มรูปแบบ ซึ่งจะผลักดันรายได้และกำไรให้เติบโตขึ้นตามแผน